SPVI พุ่งแรง 4% ลุ้นผลงานครึ่งหลังเด่นรับ “iPhone12” เปิดตัว – ขยายสาขา U-Store เพิ่ม
SPVI พุ่งแรง 4% ลุ้นผลงานครึ่งหลังเด่นรับ "iPhone12" เปิดตัว - ขยายสาขา U-Store เพิ่ม
25 ก.ย. 2563

ผู้สื่อข่าวรายงานว่า ราคาหุ้น บริษัท เอส พี วี ไอ จำกัด (มหาชน) หรือ SPVI ณ เวลา 10.54 น. อยู่ที่ระดับ 3.12 บาท บวก 0.12 บาท หรือ 4% สูงสุดที่ระดับ 3.16 บาท ต่ำสุดที่ระดับ 3.00 บาท ด้วยมูลค่าการซื้อขาย 39.49 ล้านบาท

ด้านบริษัทหลักทรัพย์ โกลเบล็ก จำกัด คงคำแนะนำ “ซื้อ” และปรับราคาเหมาะสมขึ้นสู่ 3.64 บาท จากเดิม 3.10 บาท หรือเพิ่มขึ้น 17% โดยใช้สมมติฐานกำไรต่อหุ้นปี 64 ราว 0.21 บาทต่อหุ้น และ PER ที่ 17.7 เท่า (2Yr-Avg.PER + 1.5SD) จากเดิมที่ระดับ 15 เท่า โดยปรับเพิ่ม PER เพื่อให้สอดคล้องกับผลประกอบที่คาดว่าจะเติบโตแข็งแกร่ง พร้อมกับสนับสนุนด้วย Theme 5G ในช่วงครึ่งหลังของปีนี้ อย่างไรก็ดี ณ ระดับ PER ที่ 17.7 เท่ายังคงต่ำกว่าค่าเฉลี่ยอุตสาหกรรมที่ 25.1 เท่า และราคามีอัพไซต์จากราคาปัจจุบันจึงคงคำแนะนำ “ซื้อ”
ทั้งนี้ คาดว่าผลประกอบได้ผ่านจุดต่ำสุดในงวดไตรมาส 2/63 ไปแล้ว แต่ทั้งนี้ยังคงเป้ารายได้และกำไรทั้งปี 63 ราว 3.5 พันล้านบาท โดยผลประกอบการจะทยอยเติบโตต่อเนื่องจากไตรมาสก่อนในช่วงที่เหลือของปีนี้ คาดผลประกอบการในช่วงครึ่งหลังของปีนี้โต 115% เทียบกับช่วงเดียวกันของปีก่อน
โดยมีปัจจัยสนับสนุน 3 ประการ 1) งวดไตรมาส 3/63 เปิด U-Store เพิ่มแล้ว 3 สาขา ได้แก่ i) ม.ราชภัฏรำไพพรรณี ii) ม.เชียงใหม่ และ iii) ม.สงขลานครินทร์ นอกจากนี้ บริษัทยังมีเปิดสาขา A-Store เป็นสาขาแรกภายใน ม.ศรีนคริทรวิโรฒ ประสานมิตร โดยการเป็น partner กับ AIS ในการจำหน่ายสินค้าที่ไม่ใช่แบรนด์ Apple (ยังไม่รวมในประมานการปี 63)
2) iPhone12 ซึ่งเป็น iPhone รุ่นแรกของ Apple ที่รองรับระบบ 5G โดยคาดเปิดตัวในช่วงปลาย ก.ย. ถึงต้น ต.ค. และคาดจะรับรู้เป็นรายได้ในช่วงไตรมาส 4/63
ประกอบกับคาดกลุ่ม Operator จะออกแพ็กเกจ 5G ในช่วงดังกล่าวเช่นกัน ซึ่งจะส่งผลให้โทรศัพท์ที่รองรับระบบ 5G ได้กระแสตอบรับดี 3) บริษัทมีแผนเปิดสาขา U-Store ในช่วงที่เหลือของปีอีก 4 สาขา และสาขา A-Store อีก 1 สาขา (ยังไม่รวมในประมาณการ) และ 3) ได้ผลบวกจากสถานการณ์ COVID-19 เปลี่ยนพฤติกรรมผู้บริโภคใช้อุปกรณ์อิเล็กทรอนิกส์มากขึ้น
โดยจะเห็นได้ชัดว่าช่วงไตรมาส 2/63 ยอดขาย iPad เพิ่มสูงขึ้น และโดยปกติลูกค้าจะซื้อควบคู่กับ Apple Pencil ซึ่งเป็นสินค้าที่มีมาร์จิ้นสูง